10. november 2020

**MAKEEN Energy nomineret til Årets Læreplads**

**MAKEEN Energy i Randers tager ansvar for deres elevers læring og sikrer, at de føler sig som en del af holdet. Det er grunde til, at et enigt dommerpanel på Tradium har valgt virksomheden som skolens kandidat til Årets Læreplads 2020.**

Det er et enigt dommerpanel fra Tradium, der har kåret MAKEEN Energy på Alsvej i Randers til årets lokale læreplads blandt indstillingerne fra skolens elever. MAKEEN Energy fik deres første elev i 2017 - det tal er vokset til i alt syv elever i dag.

- Det har været en modningsproces for os. Vi skulle være parate til at tage det ansvar, det er at have en elev. Men vi er utroligt glade for, at vi tog det skridt. I dag er eleverne en integreret del af medarbejderstaben, der bidrager med nye perspektiver på vores virksomhed. Ikke mindst i det lys er vi utroligt glade for at blive nomineret til Årets Lærerplads, fortæller Charlotte Olesen, der er HR Manager hos MAKEEN Energy.

**Hele vejen rundt**

Det er Amanda Mikkelsen, som har været elev hos MAKEEN Energy siden august, der har indstillet virksomheden til årets lærerplads. Hun er ved at tage en kontoruddannelse med speciale i administration og er den første elev i afdelingen ”Project management.” Her er hun glad for den gode introduktion, hun får til arbejdspladsen.

- Mit forløb i afdelingen Project Management er strikket sådan sammen, at jeg kommer rundt og sidder i samtlige afdelinger, som for eksempel ”Finance” og ”Development.” Samtidig er der en god og uformel tone på MAKEEN Energy, uanset om du er ansat som receptionist eller administrerende direktør. Det har gjort, at jeg som elev hurtigt har følt mig som en del af holdet, fortæller Amanda Mikkelsen.

**Plads til at være voksen og lærling**

Ud over at tage ansvar for læringen lagde dommerpanelet på Tradium i udvælgelsen også vægt på, at MAKEEN Energy tager individuelle hensyn, så alle elever kan få en god læretid. Det er også noget, Amanda Mikkelsen har lagt mærke til.

- Jeg er startet på uddannelse i en sen alder, efter at jeg har været på barsel. Da jeg skulle finde elevplads, oplevede jeg desværre, at det var et benspænd for flere virksomheder, at jeg havde et barn. Den skepsis mødte jeg ikke hos MAKEEN Energy, og de har ovenikøbet tilbud mig fleksible arbejdstider, så det er muligt at få familien til at hænge sammen med uddannelse. Det understreger for mig, at man som elev her er på lige fod med 20-års jubilarer. Det gør bare en kæmpe forskel for min elevtid, fortæller Amanda Mikkelsen.

MAKEEN Energy går nu videre til den landsdækkende konkurrence om at blive Årets Lærerplads. Den nationale vinder kåres i forbindelse med Danish Entrepreneurship Award i slutningen af november.

*På billedet fra venstre: Mentor hos MAKEEN Energy Mathias Birch Gjøde, direktør for Tradium Lars Michael Madsen, bestyrelsesformand for Tradium Søren Sørensen, elev Amanda Mikkelsen, direktør for MAKEEN Energy Anders C. Anderson og projektchef hos MAKEEN Energy Lars Poulsen.*

**Om MAKEEN Energy**

MAKEEN Energy er et globalt, markedsledende selskab, der leverer udstyr, løsninger og services til energibranchen. Virksomheden beskæftiger ca. 1.300 mennesker fordelt på 6 kontinenter og opererer i over 140 lande. Med deres globale rækkevidde, lokale tilstedeværelse og årtiers erfaring kan de levere ansvarlige løsninger, der gør en forskel for både mennesker og miljøet.

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser ca. 2.800 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk